હરારેઃ ઝિમ્બાબ્વેમાં રોબર્ટ મુગાબેના એકહથ્થુ શાસનનો અંત આવ્યો છે. છેલ્લાં ૩૭ વર્ષથી તાનાશાહની જેમ શાસન કરીને પ્રજાનું શોષણ કરી રહેલા મુગાબેની સામે લશ્કરે બળવો કર્યો છે. ઝિમ્બાબ્વેની સેનાએ બુધવારે રાજધાની હરારે અને રાષ્ટ્રપતિ ભવન સહિતની તમામ મહત્ત્વની સરકારી ઓફિસો પર કબજો કરી લીધો છે અને સત્તાપલટો કરી નાંખ્યો છે. સેનાએ રાષ્ટ્રપતિ રોબર્ટ મુગાબે અને તેમની મહત્વાકાંક્ષી પત્ની ગ્રેસને કેદ કરી લીધા છે. સરકારી પ્રસારણ સેવા પર પણ સેના દ્વારા કબજો કરી લેવામાં આવ્યો છે. લોકોમાં ગભરાટ વચ્ચે ભાગદોડ મચેલી છે. આર્થિક કટોકટી સામે ઝઝૂમી રહેલા ઝિમ્બામ્બેમાં બેન્કમાંથી નાણાં ઉપાડવા માટે મોટી લાઈન જોવા મળી હતી. સેનાએ સત્તાવાર રીતે તખ્તાપલટાનો ઈનકાર કર્યો છે અને કહ્યું છે કે મુગાબેની આસપાસના ગુનાખોરોનો ખાત્મો કર્યા પછી ફરીથી દેશમાં શાંતિ સ્થાપી દેવાશે. ઝિમ્બાબ્વેમાં મંગળવારે રાત્રે ભારે અરાજકતા ફેલાઈ હતી અને સેના ચારે તરફ મુગાબે શાસનનો અંત લાવી દેવા સક્રિય થઈ ગઈ હતી. હરારેમાં ત્રણ પ્રચંડ વિસ્ફોટ પણ સંભળાયા હતા. વહેલી સવારે 30થી 40 રાઉન્ડ ફાયરિંગના અવાજ પણ સંભળાયા હતા. રોડ પર વાહનો વચ્ચે સેનાની ટેન્ક દોડવા માંડી હતી. સેનાનું સમર્થન કરનારા લોકોએ આ કામગીરીની પ્રશંસા કરી હતી.